สำนักงานตำรวจแห่งชาติ พร้อมเดินหน้าจัดระเบียบสังคมทั่วประเทศต่อเนื่อง กำชับตำรวจทุกพื้นที่ ห้ามฉวยโอกาสเรียกรับผลประโยชน์
สำนักงานตำรวจแห่งชาติ พร้อมเดินหน้าจัดระเบียบสังคมทั่วประเทศต่อเนื่อง ขณะที่ ผู้บัญชาการตำรวจแห่งชาติ กำชับตำรวจทุกพื้นที่ ห้ามฉวยโอกาสเรียกรังผลประโยชน์ หากพบจะถูกดำเนินการอย่างเด็ดขาดพันตำรวจเอกกฤษณะ พัฒนเจริญ รอง โฆษกสำนักงานตำรวจแห่งชาติ เปิดเผยว่า สำนักงานตำรวจแห่งชาติ พร้อมเดินหน้าตามนโยบายของรัฐบาล ในการจัดระเบียบสังคมทั่วประเทศ อย่างต่อเนื่อง โดยเฉพาะ ในส่วนที่เกี่ยวข้องกับตำรวจ ทั้งการจัดระเบียบการจราจร การจัดระเบียบวินมอเตอร์ไซค์และรถตู้สาธารณะ โดย พลตำรวจเอก จักรทิพย์ ชัยจินดา ผู้บัญชาการตำรวจแห่งชาติ กำชับให้ทุกกองบัญชาการ เพิ่มความเข้มในการบังคับใช้กฎหมายกับผู้กระทำความผิดอย่างเคร่งครัด จริงจัง ต่อเนื่อง ส่วนกรณีมีหน่วยงานอื่นเป็นเจ้าภาพหลักในการจัดระเบียบสังคม เช่น การจัดระเบียบแรงงาน การจัดระเบียบทางเท้าและคูคลองสาธารณะ การทวงคืนผืนป่า ให้ประสานความร่วมมือ เพื่อบูรณาการการทำงานให้สอดคล้องไปในทิศทางเดียวกันอย่างมีประสิทธิภาพ พร้อมให้ผู้บังคับบัญชาทุกระดับ กำชับไม่ให้ตำรวจในสังกัด เรียกร้องหรือเรียกรับทรัพย์สินและผลประโยชน์อื่นใดอันมิชอบ หากพบว่ามีตำรวจรายใดฝ่าฝืน ให้ดำเนินการทั้งทางวินัยและทางอาญาโดยเด็ดขาด พร้อมกันนี้ ยังเตือนไปยังผู้ที่มักมีพฤติการณ์และการกระทำที่ฝ่าฝืนกฎหมาย โดยขอความร่วมมือประชาชน เพื่อให้เกิดความเป็นระเบียบเรียบร้อย และความปลอดภัยของสังคมในภาพรวม